Jaagduiwels glo almal laat vir werkArgieffoto Een motoris wat Maandagoggend teen 134 km/h in ŉ 70 km/h-sone gery het, was een van 10 motoriste wat in Brakpan aan die Oos-Rand afgetrek is vir ŉ spoedoortreding. “Die motoris het aan Ekurhuleni-metropolisiebeamptes gesê hy is laat vir werk,” het hoofsuperintendent Wilfred Kgasago gesê. Die ander motoriste het tussen 126 km/h en 110 km/h op die R552 tussen die R23 en Afrikanerweg gery. Hulle het ook almal aangevoer hulle is laat vir werk. Die motoriste is almal aangekla van roekelose en nalatige bestuur en is vrygelaat op borgtog van R1 000 elk. Hulle sal na verwagting later in die Brakpan-landdroshof verskyn.